Papersnake/gushiwen huggingface dataset:
寄闻义闍梨
林逋（宋代）

平昔常闻溪口路，重山複水去无穷。
禅余试问舟人看，几宿还能到剡中。
赠狼节推
司马光（宋代）

天马云孙在，终然骨相寄。
泥涂辱虽久，霜雪志难移。
白发无嗟老，青衫莫厌卑。
为山已九仞，高节肯中衰。
笛家弄（用耆卿韵）
朱雍（宋代）

琼质仙姿、缟袂清格，天然疏秀。静轩烟锁黄昏后。影瘦零乱，艳冷珑璁，雪肌莹暖，冰枝萦绣。更赋风流，几番攀赠，细捻香盈手。与东君、叙暌远，脉脉两情有旧。

立久。阆苑凝夕，瑶窗淡月，百琲寻芳，醉玉谈群，千钟酹酒。向此，是处难忘瘦花，送远何劳垂柳。忍听高楼，笛声凄断，乐事人非偶。空余恨，惹幽香不灭，尚沾春袖。
隐尝在江陵忝故中令白公叨蒙知遇…遂成长句
罗隐（唐代）

往岁酂侯镇渚宫，曾将清律暖孤蓬。才怜曼倩三冬后，

艺许由基一箭中。言重不能轻薄命，地寒终是泣春风。

凤凰池涸台星拆，回首岐山忆至公。
九成台寄怀广州诸同学
释今龙（明代）

刺桐花落翠华翘，天乐犹传下九霄。想得芙蓉开水驿，自多龙九渡仙桥。

树中楼阁藏烟雨，镜里帆樯阻暮潮。千古挥弦何日再，月明江上听吹箫。
过洛阳故城
崔涂（唐代）

三十世皇都，萧条是霸图。片墙看破尽，遗迹渐应无。

野径通荒苑，高槐映远衢。独吟人不问，清冷自呜呜。
送钤辖馆使王公
李畋（宋代）

郄縠诗书奕世传，西人歌德别戎旃。
三朝功业标勋府，四稔恩绥播蜀川。
耦射隔花闻破帖，分题临沼间中筵。
归朝圣旨俞佥望，畿内封侯养重权。
寒食
李馀（唐代）

玉轮江上雨丝丝，公子游春醉不知。

翦渡归来风正急，水溅鞍帕嫩鹅儿。
上阳春
佚名（宋代）

疏梅点白，漏泄先春信。律欲变黄锺，但两日、一阳月尽。龙头望黄，挺挺振家声，窗下业，月中枝，雁塔书名姓。
琴堂拟步，早发梅仙轫。台阁待风生，想咫尺、天颜已近。壮行未老，便作黑头公，还未定，祝千春，看子孙昌盛。
君住耶溪南
陈基（元代）

君住耶溪南，我住耶溪北。咫尺不知名，采莲始相识。

君爱莲有花，我爱莲有实。花实本同根，君心勿相失。
尹望山招绚春园雅集
永瑢（清代）

春风袅袅吹余寒，柳枝欲绿梅舒丹。纤尘不起四郊净，白云澹荡天宇宽。

何处去天才一握，平津别墅饶芳药。主人爱客兼爱诗，群公问字经过数。

良辰招客琴尊开，华篸珠履登春台。旋脍银鳞出翠釜，还倾琥珀注深杯。

九州英彦蓬莱友，五十年中辈先后。击钵哦诗诗尽成，薄罚停催金谷酒。

当筵日转层城霞，红亭绮榭流清华。源头活水承太液，绚春题榜来天家。

岚光翠滴西山暮，漠漠微烟笼苑树。树头鸟宿酒微酲，天际云归客初去。

东阁深沈淑景迟，风光咫尺怅攀追。拈毫漫作邯郸步，一曲《阳春》和者谁。
化前题壁
释自在（宋代）

邑尉非常气势豪，因谈真教反称褒。
吾家微密皆彰露，又往西天去一遭。
竹
郑獬（宋代）

冰骨清疏绿玉君，连环高节粉花纹。
截来好作仙翁帚，独倚扶桑扫白云。
西归亭
黄裳（宋代）

衣法传来几度春，少林堂上悄无闻。两忘养就空兼色，独步西归一片云。
登召伯斗野亭
陈渊（宋代）

落帆新城曲，维舟古河右。幽寻得危亭，星斗穿户牖。

西风扫残得，庭宇不待帚。娟娟云间月，亦复照杯酒。

明朝又东南，污流映衰柳。莫以此时心，炽然分净垢。
三伏中一雨苏旱
邓深（宋代）

江涨如三月，天凉似九秋。遭逢今日雨，安稳一年收。

处处香瓮面，村村肥藁头。小春前后好，待挂百钱游。
落叶 其一
王宗炎（清代）

荫樾曾依绿满丛，停车犹爱晚林红。砧敲秦塞三更月，帆冷吴林一夜风。

未肯借枝因择地，几曾附木自飞空。岁寒留得贞柯在，好养根荄待化工。
息轩
王良臣（金朝）

乾没皇皇西复东，不知假息祸机中。黄金一旦随胠箧，腐骨千年付攓蓬。

世味甜于刀上蜜，人心苦似蓼中虫。一庵松雪双明底，笑杀西山槁项翁。
和资政侍郎湖亭杂咏绝句十首·汀鹭
梅尧臣（宋代）

食鱼日已晚，矫翼烟际还。
不与鴈鹜竞，风标亦自闲。
和秦寿之中秋玩月三首
王之道（宋代）

湖光无际接云烟，举酒登临夕照前。
坐送落霞还杳霭，倚看明月上高圆。
清谈浩渺河源注，丽句纵横绣段连。
归去凤池知不日，山城岑寂记今年。
减字木兰花·此身已老
吴儆（宋代）

此身已老。三径都荒长却扫。面目尘昏。怕著朝章揖贵人。难瞒明眼。只有青山堪作伴。触事心凉。无病何劳更觅方。
裸人丛笑篇 其七
孙元衡（清代）

管承鼻息飏箫音，筠亚齿隙调琴心。女儿别居椰子林，雄鸣雌和终凡禽。

不顾爷娘回面哭，生男赘夫老而独。但知生女耀门楣，高者为山下者谷。

猫女腻新相斗妍，醉歌跳舞惊鸿翩。酋长朝来易版籍，东家麻达西家仙。
再授云台观过华阴题此
李复（宋代）

脱身西去度函关，踏雪重过阿对泉。
又作莲花峰上谷，祥飚高御紫虚天。
自盂县度石梯岭
陆深（明代）

绝塞风多四望宽，始知天上不胜寒。依稀步入羊群化，次第行胜鸟背盘。

扑面榆钱迎栈阁，染衣山黛落征鞍。关门去雁无消息，满纸书成欲寄难。
九月望日陪吴困宇大尹陈曲江邑博登楼作
饶相（明代）

山城霁景重阳后，与客携尊共赏秋。高栋落成来燕雀，戍楼重赏拥貔貅。

飞空瀑布明如练，环列群峰翠欲浮。满目桑麻沾雨露，凭栏倾耳听民讴。
塞下曲二首
王涯（唐代）

辛勤几出黄花戍，迢递初随细柳营。

塞晚每愁残月苦，边愁更逐断蓬惊。

年少辞家从冠军，金妆宝剑去邀勋。

不知马骨伤寒水，唯见龙城起暮云。
汉宫春 郑贺守席上怀旧
刘镇（宋代）

日软风柔，望暖红连岛，晴绿平川。寻芳拾蕊，胜伴陌上鲜妍。

玉川归路，记青门、曾堕吟鞭。人去后，庭花弄影，一帘香月娟娟。

追念旧游何在，叹佳期虚度，锦瑟华年。博山夜来烬冷，谁换沈烟。

屏帏半掩，奈梦云、不到愁边。春易老，相思无据，闲情分付鱼笺。
董源山阁谈禅图
吴镇（元代）

山阁深沈树影凉，瀑流飞沫溅匡床。多君相对坐终日，话到无生味更长。
立秋前一日偕思耀弟过访宗吉宅赋莲房
张嗣纲（明代）

绿荷衣尽欲经秋，露坠莲房玉井头。日暖施肥香落砌，风清干直影当楼。

六郎在昔称浓艳，九子于今入品流。最喜绿阴馀一日，金风梧叶莫飘愁。
和刘德彝海棠
袁士元（元代）

主人爱花如爱珠，春风庭院如画图。搴衣曲径步花影，翩翩夜月飞长裾。

海棠睡起春正美，花貌参差玉人似。主人吟赏夜不眠，直欲题诗压苏子。
谒严先生祠 其一
李楩（明代）

雨雪归舟泛碧天，布帆轻稳客称仙。滩头人寂瞻遗躅，祠下潭空忆往年。

盖代经纶传渭壑，一竿烟水绘涛笺。先生不钓千秋誉，悔着羊裘几未先。
题谢氏双溪阁
郭祥正（宋代）

谢家山下双溪阁，水远山深夏亦凉。霜练两条初合影，菱花一鉴泻馀光。

樽罍日日邀宾客，仓廪年年富稻粱。更约诸孙勤问学，桂科将见绿衣郎。
田园乐（四首）
张楷（明代）

绿杨树头山近，碧草门前径斜。
闭户不干俗虑，杖藜时到邻家。
念母
洪皓（宋代）

复命无由责在身，可堪甘旨误慈亲。
飘零殊异三年宦，遗肉知存愧饿人。
龙潜引
司炳煃（清代）

西宫日落东宫昏，妖星如月挂宫门。白气映射青红灯，黑烟冲蔽紫微垣。

霹雳一震飞电光，排山倒海崩金阊。神丁甲马皆匿藏，平地水溢成汪洋。

天吴海童恣颠狂，鳌掷鲸吞肆沸扬。跳荡鳅鳝从鲤鲿，掉尾喷沫鼓涛浪。

䁡尸当蹊闯龙堂，欲盬龙脑脍龙肠。老龙负子拿云起，敛须弥身为芥子。

金银宫阙弃如遗，宝藏珠琲散若洗。败鳞残甲侣鱼虾，惊风骇浪走天涯。

兴妖驾雾逐螣蛇，蚀月跃起金虾蟆。狐鼠跳梁雄似虎，鸾凤失路瘦于鸦。

镫残犹幸回光驻，棋输讵止一著差。君不见万里为鱼齐荡产，九朝如梦忽倾家，河山大地铺虫沙。
山坡羊·江山如画
陈草庵（元代）

江山如画，茅檐低厦，妇蚕缫、婢织红、奴耕稼。务桑麻，捕鱼虾。渔樵见了无别话，三国鼎分牛继马。兴，休羡他。亡，休羡他。
四瑞名山古佛
尹廷高（元代）

琉璃光里人间晓，俨若灵山未散时。不是青衣轻漏泄，个中消息有谁知。
天竺戏书
释绍嵩（宋代）

出郭西湖近，贪看立又行。
园林青气动，日夕白云生。
映竹犬初吠，缘溪鹤自鸣。
殷勤下天竺，泉石惬幽情。
杏花画眉
刘泰（明代）

粉红花放满枝春，嫩色柔香过雨新。啼鸟一声庭院晓，隔窗催起画眉人。
安晚园戏占
郑清之（宋代）

横塘雨过水初平，浪影窥窗一孔明。
篱下触羝五鹿角，林间反舌百禽声。
柳公權可送行客，梅子真能宽渴兵。
谁道夏园无所有，莲花端可傲张卿。
次韵外舅黄虞卿为爱山园好八首 其一
喻良能（宋代）

为爱山园好，芒鞋步步高。绿针挦露韭，碧箸剪春蒿。

但得林泉趣，谁能州县劳。何惭王孝伯，痛饮读离骚。
病目
方岳（宋代）

病眸未老已昏眵，近废秋堂几卷书。
世事难看宁闭却，人生自扰正纷如。
棋声久避灯前雨，菜本犹堪月下锄。
面壁且容趺足坐，此心雅与俗人疏。
相和歌辞。从军行
骆宾王（唐代）

平生一顾念，意气溢三军。野日分戈影，天星合剑文。

弓弦抱汉月，马足践胡尘。不求生入塞，唯当死报君。
王火井见过先以诗寄用韵 其一
洪咨夔（宋代）

自期东里先生似，恰与西龙道院宜。槲叶萧骚秋入画，梅花的皪月供诗。

盟鸥谁是知机早，叹鹤吾犹决计迟。归去来兮松菊在，故山毋用费文移。
吕生吹笛作此别
沈明臣（明代）

倦倚绳床月上迟，自将横竹向予吹。
秋深杨柳不堪折，况复明朝欲别时。
岩桂三首 其二
范成大（宋代）

越城芳径手亲栽，红浅黄深次第开。不用小山招隐赋，身如强健日千回。
送友人南还
卢楠（明代）

凤凰楼外云气长，青袍白马生辉光。送君千里促羽觞，鸣筝清歌如故乡。

相思明日忽分手，谁把青骢系绿杨。
九月十日府委撞点巡铺马上得四绝 其四
萧立之（宋代）

云母灯光夜向阑，乾坤都在梦中间。街头月好无人看，十二阑干相对闲。
己酉中秋任才仲陈去非会饮岳阳楼上酒半酣高谈大笑行草间出诚一时俊游也为赋之
姜仲谦（宋代）

岳阳楼高几千尺，俯视洞庭方酒酣。万顷波光天上下，两山秋酒月东南。

兴来鸾鹄随行草，夜永鱼龙骇笑谈。我欲烦公钓鳌手，尽移云水到松庵。
送李尚书镇滑州
刘禹锡（唐代）

南徐报政入文昌，东郡须才别建章。视草名高同蜀客，

拥旄年少胜荀郎。黄河一曲当城下，缇骑千重照路傍。

自古相门还出相，如今人望在岩廊。
寒山寺坏庄产尽为势家所夺余游天台甚为贤惜
薛师石（宋代）

寒山寺废佛灯寒，有客来游欲住难。
夙世闾丘今摄郡，不妨饶舌似丰干。
饮中八仙歌
杜甫（唐代）

知章骑马似乘船，眼花落井水底眠。
汝阳三斗始朝天，道逢麴车口流涎，恨不移封向酒泉。
左相日兴费万钱，饮如长鲸吸百川，衔杯乐圣称避贤。
宗之潇洒美少年，举觞白眼望青天，皎如玉树临风前。
苏晋长斋绣佛前，醉中往往爱逃禅。
李白斗酒诗百篇，长安市上酒家眠，(斗酒 一作：一斗)
天子呼来不上船，自称臣是酒中仙。
张旭三杯草圣传，脱帽露顶王公前，挥毫落纸如云烟。
焦遂五斗方卓然，高谈雄辩惊四筵。
经涡路作诗
李颙（明代）

言归越东足，逝将反上都。后洫填中路，改辙修兹道。

旦发石亭境，夕宿桑首墟。劲焱不兴润，零雨莫能濡。

亢阳弥十旬，涓滴未暂舒。泉流成平陆，结驷可回车。

肇允相忘鳞，翻为涸池鱼。咫步不能移，白日奄桑榆。
湖村八景 其六 古塔西撑
徐搢珊（清代）

浮图建自赤乌年，入望玲珑面面圆。七级火馀犹屹立，半江影落讶孤悬。

晚来绝顶扶红日，晓起晴空撑碧天。好似淩云一枝笔，太平兴国写连篇。
次韵仇仁近谢诗跋
方回（元代）

羁角朋从饰帨觿，成人可更戏桐圭。
万钧致力终能举，一字争桐未易题。
鲁颂向来睎考父，雩风元自异公西。
长江破浪输君手，肯学村船逆上溪。
以新凉入郊墟为韵简叶孟我丈
陈耆卿（宋代）

萧散不耐事，常甘宾客疎。
不见叶夫子，我心却踌躇。
原勿寒前盟，相从带经锄。
羲黄未埃尘，周孔不丘墟。
李仁甫将至郭下以诗迎之
晁公溯（宋代）

公馆可休会，良宵宜对床。
肯污白云屦，来过碧澜堂。
置馔同三饭，开筵累十觞。
凉秋当泛菊，小住撷微芳。
塞下曲二首
马戴（唐代）

旌旗倒北风，霜霰逐南鸿。夜救龙城急，朝焚虏帐空。

骨销金镞龙，鬓改玉关中。却想羲轩氏，无人尚战功。

广漠云凝惨，日斜飞霰生。烧山搜猛兽，伏道击回兵。

风折旗竿曲，沙埋树杪平。黄云飞旦夕，偏奏苦寒声。
赠冒鹤亭孝廉 其一
张景祁（清代）

陆机入洛年犹少，每诵清芬泪已潸。绘水名园馀草木，问天奇句压江山。

兰陵载酒声华盛，莲社咨禅意气閒。采得蘅芜欣捧袂，祇愁孤鹤又南还。
代儿童作端午贴门诗三首
范成大（宋代）

管领神仙侣，追陪山长家。
往来惟意适，歌舞对年华。
无极道中
刘瞻（金朝）

银河淡淡泻秋光，缺月梢梢挂晚凉。马上西风吹梦断，隔林烟火路苍茫。
道傍水阁
姚勉（宋代）

一川澄不动，山色浸分明。
噪晚鸦寒甚，窥鱼鹭瘦生。
人家江阁好，天下钓翁清。
想此幽居者，何知有利名。
送公济朝议守长乐 其一
黄裳（宋代）

翁子归来第八人，越王家国再逢春。悠悠千骑溪南路，今日荣誇到剑津。
师子林八咏 其八 卧云室
郑元祐（元代）

老随云卧不朝天，空影长当木榻穿。便是绣衣传诏下，空山且复伴龙眠。
偈
释景元（宋代）

有时候，有时喜，
有时观音面，有时夜叉觜。
或现鼠尾龙头，或现鼠头龙尾。
偏要检非，不要检是。
是金不博金，是水不博水。
赠容一之别和白沙先生
庄昶（明代）

江蓑许共白鸥群，万里秋帆又水云。不是苦留君不住，老夫无地可留君。
和陶渊明饮酒二十首
方回（元代）

明年五十九，早岁已闻道。
忆昔初远游，岂信今遽老。
暇日一醉娱，往事万念槁。
悬知身死后，岂无数诗好。
心欲刊晋史，罪匪一灵宝。
陶翁焉得作，细与问江表。
和申屠忍斋隶籍秦邮韵呈苟治书生
王奕（元代）

笑认鸾江旧佑环，大槐梦觉已无关。
看花要在雪霜里，品士莫于文字间。
乌府清风如有约，鹤楼明月不教閒。
直须存活苍生了，却把丹囊贮九还。
送杨文叔北上
王恪（明代）

万里征尘拂袂初，骊歌促别意何如？已看蜀道非难上，谁说长何不易居。

作客仍依王俭幕，故交好借惠施书。知君负米缘情切，早寄乡音慰倚闾。
庆陆仁重举男四首
方回（元代）

升平重见上元天，箫鼓声中璧月圆。
惟有高门更多喜，金盘分送洗儿钱。
苏武慢·志气凌云
冯尊师（元代）

志气凌云，精神英秀，得脱遍求真理。虚空炉户，自已天真，遭遇真能修制。师不高明，咫尺如隔，千里安分真伪。这黄芽赤髓，时人皆有，柰何愚昧。真烈士、斡运机关，凿开混沌，夺得夜明如意。辉辉宝盖，赫赫灵光，影隐大渊无滞。休纵心猿，盗了金鼎还丹，谩劳虚费。起三阳真火，时时烹炼，九还逃避。
菩萨蛮 其九 颠倒韵伯兄大千侄阿莲同作
毛奇龄（清代）

去春三鸟栖来曙。曙来栖鸟三春去。边塞绝秋千。千秋绝塞边。

错弹哀抵角。角抵哀弹错。楼倚谢娘秋。秋娘谢倚楼。
渡莲花洋抵短姑渡上岸
姚燮（清代）

水天一气浮鸿濛，远目直注榑桑东。榑桑之树一万丈，高下尽作珊瑚红。

飞瓢可挂不须酒，桂露如浆泻珠斗。当携古剑屠白龙，那用长绳絷苍狗？

十帆五帆齐出关，我舟自在中流閒。片叶犹沈善财礁，群花已拱金钵山。

霞虹空际交丹碧，回首人间黯然夕。松虬离世成墨云，兰蟾出劫鍊贞魄。

我不愿妙鬘璎珞垂缤纷，枯灰吹醒天地春。只愿乞佛百年假，枕琴高卧穷厓垠。
绿头鸭（次韵王伯寿）
张纲（宋代）

敛晴烟。桂花如水轻寒。宴中秋、朋簪来会，满筵绿鬓朱颜。罄尊罍、兴吞海量，妙歌吹、声彻云端。独念衰残，强陪欢笑，恍然感旧觉悲酸。功名志，黄粱晓梦，老去奈何天。休追悔，天应教人，赢取身闲。

想姮娥、情都如旧，也须知我贪欢。奈潘鬓、霜蓬渐满，况沈腰、革带频宽。月有重圆，人谁长健，一回相见一回难。王夫子，看君风度，何不早弹冠。莫学我，年年对月，扶病江干。
张龙学挽诗二首 其一
洪适（宋代）

今代风云会，何人善论兵。丹墀凝睿想，黄石踵家声。

瑞国仪千仞，筹边妙两楹。重泉有遗恨，不见复神京。
涌金门城望五首
方回（元代）

天回地转事云轮，湖葑山榛色渐陈。
坠珥遗钿如隔世，欹楼倾榭最愁人。
一钱物变千钱直，十户民惊九户贫。
犹有沙河塘上路，卖花声作旧时春。
领客君子轩木芙蓉盛开分韵得红字
魏了翁（宋代）

天公富万有，盈宇何充充。
秋风一摇落，所得缘手空。
忽於臞悴中，睹此寒露丛。
天然真富贵，送尽人间穷。
雅传与骚经，凡卉亦见容。
胡为抱昭质，一盼独未蒙。
或讶木末褰，或比水间红。
至近前上处，至明日方中。
硕人亦俣俣，於此犹不逢。
莫我知矣夫，伫立看秋风。
摸鱼儿
王同祖（宋代）

记年时、荔枝香里，深红一片成阵。迎风浴露精神爽，谁似阿娇阵韵。黄昏近。望翠幕玳席，粉面云鬟映。娇波微瞬。向烛影交相，歌声间绕，私语画阑并。

佳期事，好处天还慳吝。莺啼燕语无定。一轮明月人千里，空梦云温雨润。萧郎病。恨天阔鸿稀，杳杳沈芳讯。日长人静。但时把好山，学他媚妩，偷就眉峰印。
汴河夜行
郑獬（宋代）

汴流长恐日夜落，夜行愁杀刺船郎。
橹声惊破老龙睡，船底触翻明月光。
大儿灯下寻难字，小女窗间学翦裳。
自笑病夫无所事，一尊身世两相忘。
偶题六绝 其四
李之仪（宋代）

数卷新游蜀苑诗，长安僻巷得相随。草堂雪夜携琴处，况似青城馆里时。
从礼载酒要余及明叔游合普六首
赵蕃（宋代）

儿曹谩作看花忙，我辈看山兴更长。
败意幸赊凫雁集，少须落日下牛羊。
送宁国夏侯丞
卢纶（唐代）

楚国青芜上，秋云似白波。五湖长路少，九派乱山多。

谢守通诗宴，陶公许醉过。怃然饯离阻，年鬓两蹉跎。
徐斯远山囿
韩淲（宋代）

谁欤步高丘，云山以为囿。荒寒绕苍碧，蓊密得深秀。

清猿啸后岭，白鸟度前岫。是中可忘言，煎茶了閒昼。
仙禅人
释月涧（宋代）

一人半人之所在，吴越从头验一回。三尺炊巾襟袖里，向人只道看山气。
池上寓兴二绝
白居易（唐代）

濠梁庄惠谩相争，未必人情知物情。

獭捕鱼来鱼跃出，此非鱼乐是鱼惊。

水浅鱼稀白鹭饥，劳心瞪目待鱼时。

外容闲暇中心苦，似是而非谁得知。
明朝是岁除
胡仲弓（宋代）

明朝是岁聊，萍梗身如寄。
年光马行疾，时事令人醉。
直语显官嗔，上书明主弃。
但作送穷文，慎勿言灾异。
归憩涧亭桥
丘葵（宋代）

雨后溪流深更深，倚栏照见一生心。
青山只在桥南北，枉自穿云渡水寻。
有獭吟
刘禹锡（唐代）

有獭得嘉鱼，自谓天见怜。先祭不敢食，捧鳞望青玄。

人立寒沙上，心专眼悁悁。渔翁以为妖，举块投其咽。

呼儿贯鱼归，与獭同烹煎。关关黄金鹗，大翅摇江烟。

下见盈寻鱼，投身擘洪连。攫拏隐鳞去，哺雏林岳巅。

鸱乌欲伺隙，遥噪莫敢前。长居青云路，弹射无由缘。

何地无江湖，何水无鲔鳣.天意不宰割，菲祭徒虔虔。

空馀知礼重，载在淹中篇。
送德安王休司户
孙应时（宋代）

相逢何必早，倾盖已知心。璞玉浑金质，高山流水音。

眼中江汉阔，别后雪云深。莫作穷途叹，功名始自今。
云冈歌
孙承恩（明代）

吾闻闽中山水多秀灵，含奇蓄怪流光晶。上有危峰峻崿夐出烟尘表，下有岩泉千道百道喷薄如雷鸣。

金波挥霍蛟龙战，嘘气往往聚作云英英。南台忽报灵沙合，神光上映奎星精。

龚家书屋值其下，郁葱佳气遥相射。读易时时藜火然，朝看宝剑双龙化。

尔时共说云冈子，符祯协瑞凭空起。天人有策献彤庭，一日名称动朝市。

御笔亲题第一人，天门凤翥惊群伦。词林讲幄见风采，唐虞治道时敷陈。

尔时云冈之云烂五色，章施黼座椒兰焚。皇华有命曾专使，玉带生辉烂文绮。

夷徼争看识凤麟，声华实为明时瑞。留都昨去参文衡，得人不让欧阳明。

文章一变宗大雅，学子文儒争法程。帝眷留都根本地，大学师模风化寄。

畴咨简命俾君往，礼乐陶镕淑多士。君不见钟山有云日舒舒，云冈之云行与俱。

氤氲蓄泄作时雨，枯荄鬯达均沾濡。天赋君才栋梁器，姓名应为重瞳记。

嘱君兹行无疾驱，会有徵书随日至。愿言云冈之云益弘敷，大沛甘霖遍遐迩。
次韵谢王粟秀才四首
项安世（宋代）

春来无酒债，客至得诗材。
论文舌本壮，诵句须髯开。
鲜芳曜楛朽，骏步惊驽骀。
巍巍王谢家，衮衮世有才。
月蚀
唐秩（明代）

团圆才放此宵奇，谁解翻逢正蚀时。点缀未惊仙女梦，昏迷空蚀桂花枝。

运衰多在清明世，身贱何须诡怪诗。从此不教情着我，任从欢合与悲离。
浣溪沙 溪花
董如兰（畹仙）（清代）

小立崖前支晓风。宜人偏在露华浓。盈盈临水自矜容。

翠鸟啄馀青茎子，游鳞疑狎粉香丛。蓬窗撩乱画图中。
赣州夜发谢孝廉同作
苏廷魁（清代）

征路看牛女，推篷薄醉时。微风添水韵，新月弄秋姿。

不寐青山对，含情白鹭知。玄晖多逸兴，隐雾若为期。
制府陈公设斋食招集崧台时以忧旱故
区大相（明代）

小队临江昼不喧，高台烟树接辕门。杯行碧玉斟明水，馔出香厨供净根。

风月几人陪坐啸，关山万里属櫜鞬。楼船下濑非今日，何事南征曲尚存。
渔家傲
可旻（宋代）

频伽。

三十六般包一袋。脓囊臭秽犹贪爱。恰似蜣螂推粪块。无停待。朝朝只在尘中<畾力>。

若解坚心生重悔。宁拘恶逆并魁脍。一念能消千劫罪。生华内。满身璎珞鸣珂佩。
癸亥初春与诸同学游三昧涧分得吟字
释今辩（明代）

轻风晴日荡寒阴，共拂春衣向碧岑。掷石傍村童子戏，逢人觅路麦苗深。

漏天界断三峰影，曲涧萦纡一杖寻。不觉山钟催日暮，归途犹得共长吟。
章学士避地毛公山号隐泉居士因相约作庐山饭携偈赴之
释怀深（宋代）

杖藜来赴庐由饭，喜见公家园有蔬。安得龙眠老居士，丹青重画隐泉图。
赠瑄上人
王灼（宋代）

诸公争谈诗，健舌秋河倾。
袖手但兀坐，欲语不敢声。
独喜圆颅师，嗜好与我并，
相见不言他，古律同细评。
爱惜丈八矛，徐攻刘长城。
向人勿浪出，三年戎飞鸣。
偈颂一百五十首
释心月（宋代）

九十日安居，二千年圣制。
念念三世十方，步步十方三世。
何如闹市里保寿面目全露，肉案头盘山自心密契。
使府近有指挥，不许攀条援例。
淳熙二的春帖子词·寿圣明慈太上皇后合六首
崔敦诗（宋代）

玉管和声度，金铺丽景迟。
思齐文母圣，春日受春祺。
减字木兰花（梅）
袁去华（宋代）

微红嫩白。照水横枝初摘索。一梦扬州。客里相逢无限愁。

黄昏梦落。细细清香无处著。觅句持觞。鬓点吴霜不碍狂。
古贤图为谭生廷训题四首 其二 王猷访戴
黎贞（明代）

剡曲溪头近若何，扁舟风雪夜相过。象城亦有知音者，几度停云兴更多。
送督造海舟钱使君还钱塘
乌斯道（明代）

鉴湖五月风露凉，玉人簸弄明月光。陆离文采底相似，芙容下映双鸳鸯。

咫尺题诗掖垣去，綵笔香凝紫薇露。长风吹送到蓬莱，又览珊瑚海中树。

勒马催船云满袍，楼船坐见帆樯高。食单初捲贺监宅，归心已渡钱塘潮。

我昔东还卧荒甸，江海才华半相见。山阴只共浮云间，不见能诗玉人面。

玉人环佩风泠泠，蕺山甬水空含情。即今天子爱文采，春风殿上赋流莺。
从叔巽叔觅茶
吕本中（宋代）

疾病侵凌转不堪，时思一室奉清谈。嗣宗已饷兵厨酒，当有新茶惠阿咸。
送吴生南归
欧阳修（宋代）

自我得曾子，於兹二十年。
今又得吴生，既得喜且叹。
古士不◇得，百年犹比肩。
区区彼江西，其产多材贤。
吴生初自疑，所拟岂其伦。
我始见曾子，文章初亦然。
昆仑倾黄河，渺漫盈百川。
决疏以道之，渐敛收横澜。
东溟知所归，识路到不难。
吴生始见我，袖藏新文篇。
忽从布褐中，百宝写我前。
明珠杂玑贝，磊砢或不圆。
问生久怀此，奈何初无闻。
吴生不自隐，欲吐羞俛颜。
少也不自重，不为乡人怜。
中虽知自悔，学问苦贱贫。
自谓久而信，力行困弥坚。
今来决疑惑，幸冀蒙洗湔。
我笑谓吴生，尔其听我言。
世所谓君子，何异於众人。
众人为不善，积微成灭身。
君子能自知，改过不逡巡。
惟於斯二者，愚智遂以分。
颜回不贰过，後世称其仁。
孔子过而更，日月披浮云。
子路初来时，鸡冠佩豭豚。
斩蛟射白额，後卒为名臣。
子既悔其往，人谁御其新。
丑夫祀上帝，孟子岂不云。
临行赠此言，庶可以书绅。
送赵德庄右司江东漕二首
李洪（宋代）

帝胄英英秀本支，名驹千里众难睎。
驰声小选衣冠地，振职中台政事机。
礼乐光华持节宠，纶恩献纳赐环归。
朝廷俊杰如公少，准拟重来伴紫微。
过虎牢关
释宗泐（明代）

入关登峻坂，出谷见黄河。客路车行窄，人家穴处多。

洛阳当胜槩，嵩岳近嵯峨。千古兴亡恨，临风一浩歌。
禽言 其一
黎廷瑞（宋代）

朝看花满枝，暮见花辞树。东风翻覆手，骤开骤落无凭据。

不如归去，不如归去。
欲雨
陆游（宋代）

徙穴中庭蚁，争巢後圃鸠。
物情犹虑患，人事得忘忧？
瓜洲送朱万言
顾非熊（唐代）

渡头风晚叶飞频，君去还吴我入秦。

双泪别家犹未断，不堪仍送故乡人。
樵夫行
徐侨（宋代）

晨征已输行者早，纷来敛避樵夫道。
樵夫辛苦刈樵归，昏莫结束更起炊。
夜半出门星月暗，崎岖露草寒濡衣。
入市博得升合粮，归来分与妻儿尝。
依前剥剥上山去，不住朝朝莫莫忙。
樵夫樵夫休懊恼，世路艰难勤亦好。
蝗虫四起米价高，怜汝饥劳我未饱。
我苦闲愁雪满颠，烹葵煮藜过年年。
夜枕欹倾半眠醒，或起浩叹窥星天。
逢人说事只忧国，长哀无告穷已极。
天下奸弊纷如麻，虎狼搏攫殚麋麚。
愁眠忍饿不敢出，羸瘠膏髓堪推挝。
冤气干天天垂灾，连年禾稼同枯荄。
斯人每恨不速死，樵夫纵苦未及此。
安得人仁公且刚，一扫蠆螫完民疮。
感动和气时覆斗，樵夫饱食我醉酒。
待与樵夫齐高歌，昔谈王道今如何。
齐。小儿执烛
孙元晏（唐代）

谢公情量已难量，忠宋心诚岂暂忘。

执烛小儿浑放去，略无言语与君王。
以近诗贽尚书晏相公忽有酬赠之什称久甚过不
梅尧臣（宋代）

尝记论诗语，辞卑名亦沦。
宁从陶令野，不取孟郊新。
琢砾难希宝，嘘枯强费春。
今将风什付，可与二南陈。
送刘季孙栽隰州
张耒（宋代）

君家将军本缝掖，叱◇西摧贺兰石。
一时成败何足论，要仗英名垂竹帛。
到君奇骨尚虎头，白须千骑守边州。
插架万签供记览，探囊五字擅风流。
大河之东士精勇，日饮不妨飞猎鞚。
五更吹角建牙旗，万马合围行酒瓮。
朝裘风劲黑貂暖，夜帷雪满青毡重。
乐哉闭口莫言兵，虽有颇牧谁能用。
倒水坑作
朱熹（宋代）

穷幽鲜外慕，殖志在丘园。即此竟无得，空恨岁时迁。

川陆绵半载，烦燠当归缘。憩此苍山曲，洗心闻涧泉。
穆天子
李群玉（唐代）

穆满恣逸志，而轻天下君。一朝得八骏，逐日西溟濆。

寂漠崦嵫幽，绝迹留空文。三千閟宫艳，怨绝宁胜云。

或言帝轩辕，乘龙凌紫氛。桥山葬弓剑，暧昧竟难分。

不思五弦琴，作歌咏南薰。但听西王母，瑶池吟白云。
洞庭玩月
韩偓（唐代）

洞庭湖上清秋月，月皎湖宽万顷霜。玉碗深沈潭底白，

金杯细碎浪头光。寒惊乌鹊离巢噪，冷射蛟螭换窟藏。

更忆瑶台逢此夜，水晶宫殿挹琼浆。
雨师雷神七首
佚名（隋代）

山川出云，裔裔而缕。
载霪载濛，其德迺溥。
自古有年，胡然莫祖。
无简我觚，地怠我俎。
点绛唇·洞口
曾廉（清代）

一叶扁舟，信风吹到花开处。乱花无数。好向花閒住。

花落山空，依旧人閒去。慢摇橹。掉头一顾。洞口迷无路。
缘识
宋太宗（宋代）

无名大道气雄雄，日月昭明显圣功。
舒卷好将浮世誉，亦同天上在人中。
行香子·生涯
曾廉（清代）

白屋人家，丛棘篱笆。傍柴门、池草鸣蛙。有人借问，近日生涯。

有衡山姜，句曲杏，青门瓜。

藉藉纷纷，世事如麻。叹金乌、容易西斜。抚今思昔，无任咨嗟。

只武昌鱼，新丰酒，上林花。
和景仁元夕 其一
韩维（宋代）

月上朱楼角，风摇翠筱层。传声回步辇，满目烂行灯。

箫鼓千门沸，弓刀万马腾。诗翁怀盛事，眉雪惨霜棱。
泗州南山赠吕少冯
吴则礼（宋代）

跛跛践危磴，行行把长萝。
抚兹都梁岑，睨彼淮水波。
花木春娬丽，杖屦吾蹉跎。
辇毂端不远，舟楫今如何。
寒泉聚阴窦，落景输阳坡。
求群有颉顽，捉臂无诋诃。
峰峦会撩客，腰脚强作魔。
送眺吴楚迥，遐想江湖多。
情亲故人健，齿脱老语讹。
拍手苍翠上，一笑忘负疴。
中春写怀寄沈彬员外
李建勋（唐代）

省从骑竹学讴吟，便殢光阴役此心。寓目不能闲一日，

闭门长胜得千金。窗悬夜雨残灯在，庭掩春风落絮深。

唯有故人同此兴，近来何事懒相寻。
潜江阻风二首 其一
黄衷（明代）

指旆樊城北，收帆策口东。风能驱水立，予亦叹江空。

败屋还三户，枯杨只数丛。烦愁欺酒兴，潋滟负杯中。
赛神曲
陆游（宋代）

击鼓坎坎，吹笙呜呜。
绿袍槐简立老巫，红衫绣裙舞小姑。
乌臼烛明蜡不如，鲤鱼糁美出神厨。
老巫前致词，小姑抱酒壶：愿神来享常驩娱，使我嘉谷收连车；牛羊暮归塞门闾，鸡鹜一母生百雏，岁岁赐粟，年年蠲租；蒲鞭不施，圜土空虚；束草作官但形模，刻木为吏无文书；淳风复还羲皇初，绳亦不结况其余！神归人散醉相扶，夜深歌舞官道隅。
饯修史宫讲吏部陈大著赴镇赣州
方逢辰（宋代）

蠡湖擘破亨衢开，山川钟作魁奇材。
九关叫后入云岫，六阴卷出登蓬莱。
著庭万卷了汗竹，粉闱胡事初先幞。
非徒五马人生荣，正要急流刚扷足。
章贡二水分西东，江右九郡斯为雄。
亭横尘外眇四海，台插天表森孤峰。
三百里水见沙碛，一十八滩如剑脊。
醉读题咏呼坡翁，此是太守风月窟。
又闻犷俗多惊湍，况有虿尾邻诸蛮。
付之重寄忧亦大，此是太守思虑关。
代木诗废友道缺，道山幸有诗送别。
一言爱助当何如，思虑先之后风月。
喜雨
白居易（唐代）

圃旱忧葵菫，农旱忧禾菽。人各有所私，我旱忧松竹。

松乾竹焦死，眷眷在心目。洒叶溉其根，汲水劳僮仆。

油云忽东起，凉雨凄相续。似面洗垢尘，如头得膏沐。

千柯习习润，万叶欣欣绿。千日浇灌功，不如一霢霂。

方知宰生灵，何异活草木。所以圣与贤，同心调玉烛。
蔡光禄
晁公溯（宋代）

白头蔡光禄，不肯拜司徒。
满朝愕相视，盖是时所无。
负乘初莫责，循墙乃当诛。
古书若尽人，夫子实欺予。
云居佑禅师烧香颂
黄庭坚（宋代）

一身入定千身出，云居不打这鼓笛。
虎驮太华入高丽，波斯鼻孔撑白日。
宫词 其一○九
花蕊夫人徐氏（唐代）

翠辇每从城畔出，内人相次簇池隈。

嫩荷花里摇船去，一阵香风逐水来。
和青州教授顿起九日见寄
苏辙（宋代）

岁月飘然风际烟，紫萸黄菊又霜天。
莫思太室杉松外，且醉青州歌舞前。
〈昔年与顿君同登嵩顶，时正重九。
杯酒追欢真一梦，天涯回望正三年。
近来又欲东观海，听说《毛诗》雅颂篇。
〈君善讲《诗》。
〉
梦游海山二首
苏泂（宋代）

海山青碧一千重，楼观飞霞朵朵峰。
薄晚维舟浑不得，飘残女乐趁天风。
郡斋怀隐庵 其一
辛弃疾（宋代）

天寒秋色入平林，更著西风月下砧。旧日醉吟浑不管，如今节物总关心。
南山宣圣庙窃见太守黄公题名有作 其一
许彦先（宋代）

千仞岩岩涌白云，不教紫翠落尘氛。长留雨后凭栏意，堆叠清光伴使君。
小葺村居
陆游（宋代）

昔我作屋时，趣欲庇风雨。
茆茨寒自刈，条枚细相拄。
庳湿生蚍寒，得暖森翅羽，摧挠自栋梁，朽败连柱础。
邻父为我言：努力谋安处，土坚瓦可陶，步近木易取。
岂知七十翁，沈痼久未愈，身世如浮沤，家舍真逆旅，一床居易足，十岁敢自许。
且当复其初，浩歌卧环堵。
曹源和尚赞
释道冲（宋代）

父曹源，祖密庵。
碧落碑，无赝本。
破沙盆，正法眼。
清庙瑟有遗音，坐者立者，
以心印心。不肖之子，
作如是赞。非特旌于往古，
亦乃诏于来今。
秋词二首·其一
刘禹锡（唐代）

自古逢秋悲寂寥，我言秋日胜春朝。
晴空一鹤排云上，便引诗情到碧霄。
避乱西山作
李汾（金朝）

三月都门昼不开，兵尘一夕捲风回。也知周室三川在，谁复秦庭七日哀。

鸦啄腥风下阳翟，草衔冤血上琴台。夷门一把平安火，定逐恒山候骑来。
园居秋日杂诗八首 其七
龚易图（清代）

青虫食叶吐秋丝，作茧辛勤只自知。忽梦罗浮成五色，是周是蝶尚迷离。
夜烧松明火次韵黄养正
于石（宋代）

银炉炽炭麒麟红，销金帐暖熏笼烘。
爨下有蜡可代薪，笑我夜寒痴坐然枯松。
贫富贵贱何不公，安能排云叫呼天九重。
空怜尔松生抱有用材，不遇匠石梁栋施帡幪。
盘根错节屹立冻不死，凜凜劲气犹足排严冬。
颠崖峭壁人迹绝，闲云流水相冥蒙。
胡为明不能保身，丁丁斧斤山其童。
鹑衣百结缩如蝟，地炉拥膝便可闲从容。
当年榷油幸不严汝禁，余用尚及斯民穷。
阳和无声入骨髓，不知夜雪没屋霜横空。
但见蒙蒙香雾霭四壁，红辉紫焰明窗栊。
御寒何必裘蒙茸，盎然一室回春风。
何当散作一天暖，坐令四海尽在春风中。
新春喜雨
徐玑（宋代）

农家不厌一冬晴，岁事春来渐有形。
昨夜新雷催好雨，蔬畦麦垅最先青。
题王定安鼎丞塞垣集 其一
曾广钧（清代）

紫台环佩三千里，白首关河百一诗。岂有周侯衰凤德，故知正则自蛾眉。

出门西笑轻秦缶，投璧南征忆晋祠。首望山高资绕郭，话归为我摘辛夷。
教战守策
苏轼（宋代）

夫当今生民之患，果安在哉？在于知安而不知危，能逸而不能劳。此其患不见于今，而将见于他日。今不为之计，其后将有所不可救者。

昔者先王知兵之不可去也，是故天下虽平，不敢忘战。秋冬之隙，致民田猎以讲武，教之以进退坐作之方，使其耳目习于钟鼓旌旗之间而不乱，使其心志安于斩刈杀伐之际而不慑。是以虽有盗贼之变，而民不至于惊溃。及至后世，用迂儒之议，以去兵为王者之盛节，天下既定，则卷甲而藏之。数十年之后，甲兵顿弊，而人民日以安于佚乐，卒有盗贼之警，则相与恐惧讹言，不战而走。开元、天宝之际，天下岂不大治？惟其民安于太平之乐，豢于游戏酒食之间，其刚心勇气，销耗钝眊，痿蹶而不复振。是以区区之禄山一出而乘之，四方之民，兽奔鸟窜，乞为囚虏之不暇，天下分裂，而唐室固以微矣。

盖尝试论之：天下之势，譬如一身。王公贵人所以养其身者，岂不至哉？而其平居常苦于多疾。至于农夫小民，终岁勤苦，而未尝告病。此其故何也？夫风雨、霜露、寒暑之变，此疾之所由生也。农夫小民，盛夏力作，而穷冬暴露，其筋骸之所冲犯，肌肤之所浸渍，轻霜露而狎风雨，是故寒暑不能为之毒。今王公贵人，处于重屋之下，出则乘舆，风则袭裘，雨则御盖。凡所以虑患之具，莫不备至。畏之太甚，而养之太过，小不如意，则寒暑入之矣。是以善养身者，使之能逸而能劳；步趋动作，使其四体狃于寒暑之变；然后可以刚健强力，涉险而不伤。夫民亦然。今者治平之日久，天下之人骄惰脆弱，如妇人孺子，不出于闺门。论战斗之事，则缩颈而股栗；闻盗贼之名，则掩耳而不愿听。而士大夫亦未尝言兵，以为生事扰民，渐不可长。此不亦畏之太甚，而养之太过欤？

且夫天下固有意外之患也。愚者见四方之无事，则以为变故无自而有，此亦不然矣。今国家所以奉西北之虏者，岁以百万计。奉之者有限，而求之者无厌，此其势必至于战。战者，必然之势也。不先于我，则先于彼；不出于西，则出于北。所不可知者，有迟速远近，而要以不能免也。天下苟不免于用兵，而用之不以渐，使民于安乐无事之中，一旦出身而蹈死地，则其为患必有不测。故曰：天下之民，知安而不知危，能逸而不能劳，此臣所谓大患也。

臣欲使士大夫尊尚武勇，讲习兵法；庶人之在官者，教以行阵之节；役民之司盗者，授以击刺之术。每岁终则聚于郡府，如古都试之法，有胜负，有赏罚。而行之既久，则又以军法从事。然议者必以为无故而动民，又挠以军法，则民将不安，而臣以为此所以安民也。天下果未能去兵，则其一旦将以不教之民而驱之战。夫无故而动民，虽有小怨，然熟与夫一旦之危哉？

今天下屯聚之兵，骄豪而多怨，陵压百姓而邀其上者，何故？此其心以为天下之知战者，惟我而已。如使平民皆习于兵，彼知有所敌，则固以破其奸谋，而折其骄气。利害之际，岂不亦甚明欤？
题赵焕文茂才彝鼎殉节纪
陈名典（清代）

一死不足惜，千秋大义存。楚氛当日恶，大地霎时昏。

衰世无忠节，荒庵有荩魂。嗟予犹健在，愧我赵公门。

些语听离骚，魂兮那许招。西欧飞血雨，东海动心潮。

世事今如此，生民恨未消。九京如可作，应更痛前朝。
生秋诗用元微之生春诗韵 其七
弘历（清代）

何处生秋早，秋生野墅中。桔槔閒过夏，砧杵响随风。

路远书难寄，宵深梦未融。欲知无限思，弱妇两眉丛。
题无讼堂屏上袁安卧雪图
杨万里（宋代）

云窗避三伏，竹床横一丈。
退食急祖跣，病身聊偃仰。
有梦元无梦，似想亦非想。
满堂变冥晦，寒阴起森爽。
门外日如焚，屏间雪如掌。
萧然耸毛发，皎若照襟幌。
拔地排瑶松，倚天立银嶂。
遥见幽人庐，茅栋压欲响。
有客叩柴门，高轩隘村巷。
剥啄久不闻，徙倚觉深怅。
幽人寐政熟，何知有令长。
谁作卧雪图，我得洗炎瘴。
宿仙霞圣仙寺呈伯思子静二首 其二
陈渊（宋代）

晓日山原静，薰风杖屦轻。开谈时造极，得意自难名。

奔走非前计，淹留见俗情。赖渠金石友，端的慰平生。
减兰十梅（雪）
李子正（宋代）

六花飞素。飘入枝头无觅处。密缀轻堆。只似香苞次第开。

栏边欲坠。姑射山头人半醉。墙外低垂。窥送佳人粉再吹。
上巳玉津园赐宴
钱惟演（宋代）

汉家传洛饮，楚俗泛兰泉。玉液初颁酒，金盘屡击鲜。

珥彤寻竹籞，倾盖集芝廛。锦羽翻晴旭，霞英落暖烟。

雅音和舜乐，睿泽洽尧天。更听承云曲，同歌在镐年。
霅溪馆送韩明府章辞满归
皎然（唐代）

洛令从告还，故人东门饯。惠爱三年积，轩车一夜远。

晓月离馆空，秋风故山晚。荣君有嘉荐，顾我阻游衍。

宿昔峰顶心，依依不可卷。
粉
罗隐（唐代）

每持纤白助君时，霜自无憀雪自疑。郎若姓何应解傅，

女能窥宋不劳施。妆成丽色唯花妒，落尽啼痕只镜知。

最好玉京仙署里，更和秋月照琼枝。
入横坑深山迷途，夜宿茅庵题壁
林占梅（清代）

摄屐踏怪石，振衣度危磴。水流花自开，引人欣入胜。

逶迤欲穷源，忽觉岩穴暝。空山不见人，何处问行径。

松杉大十围，行倦此聊凭。白云深复深，戛然一声磬。

寻声来芳庵，叩门行者应。佛光映蒲团，老僧初出定。

留我宿禅房，三生喜可證。更深山月高，清景惬幽兴。

何当脱尘鞿，同参最上乘。
初七日丁丑长至前喜晴
方回（元代）

楼南红气满霜天，新霁湖山晓色妍。
七日喜逢长至日，百年惭到古稀年。
故园卷饼思新菜，冻井浇梅出暖泉。
谁信少陵夔府后，肯吟六琯五纹篇。
辞郡守李公恩命
恒超（唐代）

虚著褐衣老，浮杯道不成。誓传经论死，不染利名生。

厌树遮山色，怜窗向月明。他时随范蠡，一棹五湖清。
雨中抵京口
汪为霖（清代）

天际帆樯万马来，岷江东下妙高台。海门蜃气争潮立，瓜步钟声挟雨回。

四面烟云双醉眼，千秋坛坫几诗才。今朝为访南山寺，欲倩名花顷刻开。
御宴潭
彭祚（明代）

宋鼎航迁播岭南，君臣曾此序朝参。笙歌间作鱼龙听，俎豆兼陈蛤蜊甘。

逝水东流终不返，大星南陨更何堪。至今独有清秋月，夜夜寒光照碧潭。
诗偈 其四十六
庞蕴（唐代）

迷时三界有，悟即出嚣缠。心无六入迹，清净达本源。

地狱成净六，招手别诸天。报语三涂宅，共你更无缘。

非论早与晚，悟理即无边。
九怀
王褒（两汉）

匡机
极运兮不中，来将屈兮困穷。
余深愍兮惨怛，愿一列兮无从。
乘日月兮上征，顾游心兮鄗酆。
弥览兮九隅，彷徨兮兰宫。
芷闾兮药房，奋摇兮众芳。
菌阁兮蕙楼，观道兮从横。
宝金兮委积，美玉兮盈堂。
桂水兮潺湲，扬流兮洋洋。
蓍蔡兮踊跃，孔鹤兮回翔。
抚槛兮远望，念君兮不忘。
怫郁兮莫陈，永怀兮内伤。

通路
天门兮墬户，孰由兮贤者？
无正兮溷厕，怀德兮何睹？
假寐兮愍斯，谁可与兮寤语？
痛凤兮远逝，畜鴳兮近处。
鲸鱏兮幽潜，从虾兮游陼。
乘虬兮登阳，载象兮上行。
朝发兮葱岭，夕至兮明光。
北饮兮飞泉，南采兮芝英。
宣游兮列宿，顺极兮彷徉。
红采兮骍衣，翠缥兮为裳。
舒佩兮綝纚，竦余剑兮干将。
腾蛇兮后从，飞駏兮步旁。
微观兮玄圃，览察兮瑶光。
启匮兮探筴，悲命兮相当。
纫蕙兮永辞，将离兮所思。
浮云兮容与，道余兮何之？
远望兮仟眠，闻雷兮阗阗。
阴忧兮感余，惆怅兮自怜。

危俊
林不容兮鸣蜩，余何留兮中州？
陶嘉月兮总驾，搴玉英兮自修。
结荣茝兮逶逝，将去烝兮远游。
径岱土兮魏阙，历九曲兮牵牛。
聊假日兮相佯，遗光燿兮周流。
望太一兮淹息，纡余辔兮自休。
晞白日兮皎皎，弥远路兮悠悠。
顾列孛兮缥缥，观幽云兮陈浮。
钜宝迁兮砏磤，雉咸雊兮相求。
泱莽莽兮究志，惧吾心兮懤懤。
步余马兮飞柱，览可与兮匹俦。
卒莫有兮纤介，永余思兮怞怞。

昭世
世溷兮冥昏，违君兮归真。
乘龙兮偃蹇，高回翔兮上臻。
袭英衣兮缇[糹習]，披华裳兮芳芬。
登羊角兮扶舆，浮云漠兮自娱。
握神精兮雍容，与神人兮相胥。
流星坠兮成雨，进瞵盼兮上丘墟。
览旧邦兮滃郁，余安能兮久居。
志怀逝兮心懰栗，纡余辔兮踌躇。
闻素女兮微歌，听王后兮吹竽。
魂悽怆兮感哀，肠回回兮盘纡。
抚余佩兮缤纷，高太息兮自怜。
使祝融兮先行，令昭明兮开门。
驰六蛟兮上征，竦余驾兮入冥。
历九州兮索合，谁可与兮终生。
忽反顾兮西囿，睹轸丘兮崎倾。
横垂涕兮泫流，悲余后兮失灵。

尊嘉
季春兮阳阳，列草兮成行。
余悲兮兰生，委积兮从横。
江离兮遗捐，辛夷兮挤臧。
伊思兮往古，亦多兮遭殃。
伍胥兮浮江，屈子兮沉湘。
运余兮念兹，心内兮怀伤。
望淮兮沛沛，滨流兮则逝。
榜舫兮下流，东注兮磕磕。
蛟龙兮导引，文鱼兮上濑。
抽蒲兮陈坐，援芙蕖兮为盖。
水跃兮余旌，继以兮微蔡。
云旗兮电骛，倏忽兮容裔。
河伯兮开门，迎余兮欢欣。
顾念兮旧都，怀恨兮艰难。
窃哀兮浮萍，汎淫兮无根。

蓄英
秋风兮萧萧，舒芳兮振条。
微霜兮眇眇，病殀兮鸣蜩。
玄鸟兮辞归，飞翔兮灵丘。
望谿谷兮滃郁，熊罴兮呴嗥。
唐虞兮不存，何故兮久留？
临渊兮汪洋，顾林兮忽荒。
修余兮袿衣，骑霓兮南上。
乘云兮回回，亹亹兮自强。
将息兮兰皋，失志兮悠悠。
蒶蕴兮霉黧，思君兮无聊。
身去兮意存，怆恨兮怀愁。

思忠
登九灵兮游神，静女歌兮微晨。
悲皇丘兮积葛，众体错兮交纷。
贞枝抑兮枯槁，枉车登兮庆云。
感余志兮惨栗，心怆怆兮自怜。
驾玄螭兮北征，曏吾路兮葱岭。
连五宿兮建旄，扬氛气兮为旌。
历广漠兮驰骛，览中国兮冥冥。
玄武步兮水母，与吾期兮南荣。
登华盖兮乘阳，聊逍遥兮播光。
抽库娄兮酌醴，援瓟瓜兮接粮。
毕休息兮远逝，发玉軔兮西行。
惟时俗兮疾正，弗可久兮此方。
寤辟摽兮永思，心怫郁兮内伤。

陶壅
览杳杳兮世惟，余惆怅兮何归。
伤时俗兮溷乱，将奋翼兮高飞。
驾八龙兮连蜷，建虹旌兮威夷。
观中宇兮浩浩，纷翼翼兮上跻。
浮溺水兮舒光，淹低佪兮京沶。
屯余车兮索友，睹皇公兮问师。
道莫贵兮归真，羡余术兮可夷。
吾乃逝兮南娭，道幽路兮九疑。
越炎火兮万里，过万首兮嶷嶷。
济江海兮蝉蜕，绝北梁兮永辞。
浮云郁兮昼昏，霾土忽兮塺々。
息阳城兮广夏，衰色罔兮中怠。
意晓阳兮燎寤，乃自诊兮在兹。
思尧舜兮袭兴，幸咎繇兮获谋。
悲九州兮靡君，抚轼叹兮作诗。

株昭
悲哉于嗟兮，心内切磋。
款冬而生兮，凋彼叶柯。
瓦砾进宝兮，捐弃随和。
铅刀厉御兮，顿弃太阿。
骥垂两耳兮，中坂蹉跎。
蹇驴服驾兮，无用日多。
修洁处幽兮，贵宠沙劘。
凤皇不翔兮，鹑鴳飞扬。
乘虹骖蜺兮，载云变化。
焦明开路兮，后属青蛇。
步骤桂林兮，超骧卷阿。
丘陵翔儛兮，谿谷悲歌。
神章灵篇兮，赴曲相和。
余私娱兹兮，孰哉复加。
还顾世俗兮，坏败罔罗。
卷佩将逝兮，涕流滂沲。
乱曰：
皇门开兮照下土，株秽除兮兰芷睹。
四佞放兮後得禹，圣舜摄兮昭尧绪，
孰能若兮原为辅。
无题和竹桥丈韵二十四章 其二十三
孙原湘（清代）

栀子银墙面面环，依稀仿佛玉楼间。通融恰许行相近，分别仍教坐各閒。

薤叶双钩新墨拓，菱花七出古铜斑。梦中历历分明记，难记偏生绝世颜。
太常引
许桢（元代）

藕花香里有丛筠。照水绿梢新。清洁出风尘。似特与、幽人写真。

门无俗客，地多清兴，羽扇白纶巾。甘作太平民。故自谓、羲皇上人。
太湖诗·明月湾
皮日休（唐代）

晓景澹无际，孤舟恣回环。试问最幽处，号为明月湾。
半岩翡翠巢，望见不可攀。柳弱下丝网，藤深垂花鬘。
松瘿忽似狖，石文或如虥。钓坛两三处，苔老腥斒斑。
沙雨几处霁，水禽相向闲。野人波涛上，白屋幽深间。
晓培橘栽去，暮作鱼梁还。清泉出石砌，好树临柴关。
对此老且死，不知忧与患。好境无处住，好处无境删。
赧然不自适，脉脉当湖山。
送友人兄弟赴省
冯时行（宋代）

书剑一门去，由来得主盟。
峨冠虽合沓，再鼓已聋盲。
风急鴒原起，云高雁序横。
天衢在咫尺，去去任飞鸣。
句
崔峒（唐代）

石梯青嶂下，茅屋白云间。
杂兴
陆游（宋代）

扁舟夜载石帆月，双屦晓穿天柱云。
八十老翁能办此，不须身将渡辽军。
试笔六言二首
刘克庄（宋代）

薰玉蕤香解秽，挽银河水涤尘。
虽非补造化笔，不似食烟火人。
集古 寄怀
李俊民（金朝）

愁云漠漠草离离，去国还家一望时。几度相思不相见，雪中梅下与谁期。
句
尹穑（宋代）

徒然五侍从，不办一书生。
湘汉旅怀翁杰
周贺（唐代）

一宿空江听急流，仍同贾客坐归舟。远书来隔巴陵雨，

衰鬓去经彭蠡秋。不拟为身谋旧业，终期断谷隐高丘。

吾宗尚作无憀者，中夜闲吟生旅愁。
偈颂六十五首 其九
释咸杰（宋代）

今朝六月十五，祝圣升堂击鼓。木童火里吹笙，石女云中作舞。

也大奇，也大奇，天无四壁，地绝八维。五湖四海来入贡，衲僧闻见眼如眉。
采薇图
卢挚（元代）

服药求长年，孰与孤竹子。一食西山薇，万古犹不死。
陈。武帝蚌盘
孙元晏（唐代）

金翠丝黄略不舒，蚌盘清宴意何如。

岂知三阁繁华日，解为君王妙破除。
颓垣和谭别驾
庞尚鹏（明代）

独乐名园在，休论四壁摧。藤萝长自好，风雨任相催。

竹坞邻鸡入，蓬门野径开。青山堪卜筑，千载共崔嵬。
送可师归西山兼简法华无证
释慧空（宋代）

半世几离合，翛然无住身。
又为一去客，元是再来人。
野宿风鸣雪，江行梅破春。
两翁如问我，为话鬓毛新。
题胡主簿澄清轩
金君卿（宋代）

危壁敞新轩，西风满兰芷。
披襟豁万虑，举目照千里。
丈夫固有豁，澄清不虚纪。
勾稽职虽贱，为仁决由已。
芳盛无良苗，源污无洁水。
愿推天下心，先从邑中始。
和张功父送黄蔷薇并酒之韵
杨万里（宋代）

海外蔷薇水，中州未得方。
旋偷金掌露，浅染玉罗裳。
已换桃花骨，何须贾氏香。
更烦麴生辈，同访墨池杨。
曾子开示诗再用前韵
孔武仲（宋代）

川滔海积岁月久，书秃十毫未停手。
昔人四十夸专城，公佩黄停来帝右。
当年逸足起江西，时辈共喜星之斗。
荣华未满众所望，天启叔季侍清光。
莫言书锦归故乡，莫对秋雁思南翔，
且登停门上玉堂。
夜宿浮石山崇福溪上方题壁
喻良能（宋代）

窈窕寻支径，萦纡度密林。
岸回溪更驶，峰转坞逾深。
僧梵云边溪，钟鱼竹里音。
解鞍生妙兴，倚槛净烦襟。
永夜凉飙动，初秋爽气侵。
岩空寒溜滴，壁静候虫吟。
香篆窥孤宿，灯花伴独斟。
不谙尘外趣，谁识此时心。
病中戏书三首 其一
陆游（宋代）

五十忽过二，流年消壮心。避人便小疾，移竹喜微阴。

洗瓮闲篘酒，焚香静斲琴。镜中青鬓在，切莫遣愁侵。
次韵何任叟正字馆中试茶
张扩（宋代）

金柈猥称槟榔珍，藿食未辨污吾唇。茶丁妙写犀銙真，排方似吾骄华绅。

为君走碾飏微尘，羊肠声乾行只轮。柘罗裁绢素缕匀，筒丝巧织霜后筠。

中贮刀圭护百神，乳花初幻人间春。计君别品尚绝伦，完璧不受敌国嗔。

白虹夜气干秋旻，把玩自觉舌生津。天衢小草搜八垠，蒙山顾渚亦怀新。

香歇色坏非法身，妖星森索避北辰。不须会稡权群臣，龙翔凤翥登严宸。

向来策勋自有人，君其问诸脩水滨。
听歌六绝句。乐世（一名六么）
白居易（唐代）

管急弦繁拍渐稠，绿腰宛转曲终头。

诚知乐世声声乐，老病人听未免愁。
赋得杨柳可藏乌
冯梦祯（明代）

袅袅白门前，藏乌倍可怜。
柔枝排影度，密叶引雏穿。
啼合惊宵陌，飞应破晓烟。
新知乐如此，讵惜故腰妍。
龟堂晚兴
陆游（宋代）

九日春阴一日晴，回塘闲院惬幽情。
小鱼出水圆纹见，轻燕穿帘折势成。
今日掩关真佚老，向来涉世亦遗名。
巡檐更有欣然处，新笋初抽四五茎。
普明琳和尚赞
释宗杲（宋代）

触处无碍，得大自在。
达磨脊梁，释迦脑盖。
夫是这谓普是老人，敢与诸尘作对者也。
柳闳展如子瞻甥也其才德甚美有意于学故以桃李不言下自成蹊八字作诗赠之 其六
黄庭坚（宋代）

圣学鲁东家，恭惟同出自。乘流去本远，遂有作书肆。

日中驾肩来，薄晚常掉臂。徒嚣终无赢，归矣求己事。
鹧鸪
杨孚（两汉）

鸟象雌鸡，自名鹧鸪。其志怀南，不思北徂。
多丽·小楼寒
李清照（宋代）

小楼寒，
夜长帘幕低垂。
恨潇潇[1]无情风雨，
夜来揉损琼肌。
也不似贵妃醉脸，
也不似孙寿愁眉。
韩令偷香，
徐娘傅粉，
莫将比拟未新奇，
细看取[2]，
屈平陶令，
风韵正相宜。
微风起，
清芬酝藉[3]，
不减酴釄[4]。
渐秋阑[5]，
雪清玉瘦，
向人无限依依。
似愁凝汉臯解佩[6]，
似泪洒纨扇题诗[7]。
朗月清风，
浓烟暗雨，
天教憔悴瘦[8]芳姿。
纵爱惜，
不知从此，
留得几多时。
人情好，
何须更忆，
泽畔东篱。
减字木兰花 其一
沈瀛（宋代）

动而思止。止即患生徒自喜。试举幡风。未举之前说已通。

携瓶沽酒。却著衫来为我寿。者也之何。赚却阎浮世上多。
寄湖州舍弟
韦庄（唐代）

半年江上怆离襟，把得新诗喜又吟。多病似逢秦氏药，

久贫如得顾家金。云烟但有穿杨志，尘土多无作吏心。

何况别来词转丽，不愁明代少知音。
呈胡德器
章甫（宋代）

相逢纵酒又连旬，醉倒谁知主与宾。
舌在莫谈当世事，眼明仍是故乡人。
不愁春与花俱减，但恨君如我更贫。
淮上风烟随分好，他年准拟作比邻。
詹伯尹挽词二首
周紫芝（宋代）

詹郎胸次有奇兵，几为楼兰欲请缨。四海眼高空燕雀，百年身请困鲵鲸。

跕鸢不用伤遗恨，苍狗何尝有定名。勋业转头浑似梦，却将五字作长城。
临江仙 其二
鹿虔扆（五代）

无赖晓莺惊梦断，起来残酒初醒。映窗丝柳袅烟青。

翠帘慵卷，醒砌杏花零。

一自玉郎游冶去，莲凋月惨仪形。暮天微雨洒闲庭。

手挼裙带，无语倚云屏。
句 其一
袁毂（宋代）

本是林泉客，来居山水州。
采芹亭
方蒙仲（宋代）

屋老知非一木支，待时胜似有鎡基。
安知好事无来者，幻出新亭愈崛奇。
念奴娇
曾纡（宋代）

片帆暮落，正前村梅蕊，愁人如雪。东陌西溪长记得，疏影横斜时节。六出冰姿，玉人微步，笑里轻轻折。兰房沈醉，暗香曾共私窃。

回头万水千山，一枝重见处，离肠千结。料想临鸾消瘦损，时把啼红偷浥。怎得伊来，许多幽恨，共捻青梢说。如今千里，断魂空对明月。
次韵钱穆父紫薇花二首
苏轼（宋代）

折得芳蕤两眼花，题诗相报字倾斜。
箧中尚有丝纶句，坐觉天光照海涯。
吕公亭
余阙（元代）

鄂渚江汉会，兹亭宅其幽。
我来窥石镜，兼得眺芳洲。
远岫云中没，春江雨外流。
何如乘白鹤，吹笛过南楼。
过长峰迳遇雨，遣闷十绝句
杨万里（宋代）

出得山来未见村，已知村近稍多田。
坐看云脚都垂地，回望峰头已入天。
反骚
宋祁（宋代）

我闻上天乐，仙圣并游宾。
离楚何所据。招回逐客魂。
谓门有九关，虎豹代守阍。
砥舌饥涎流，触之辄害人。
讥呵自有常，帝意宁不仁。
穷壤苦恨隔，传闻恐失真。
我欲稽首问，无梯倚青云。
块然守下土，此愤何由伸。
梦游洛中十首
蔡襄（宋代）

韩王宅里酒千垆，范帅园中花万株。
行乐主人今已矣，春风还似旧时无。
白发
齐己（唐代）

莫染亦莫镊，任从伊满头。白虽无耐药，黑也不禁秋。

静枕听蝉卧，闲垂看水流。浮生未达此，多为尔为愁。
次韵奉答南山禅师二颂兼呈琦上人
黄庭坚（宋代）

南山四至分明也，一日元来十二时。
两个泥牛齐著力，矛头淅米剑头炊。
句 其二
杨谔（宋代）

愿前明主席，一问洛阳人。
北岸渔歌
刘庆馀（明代）

江郭逢春处处和，群鸥上下浴烟波。斜风嫩雨翻青笠，轻絮飞花点绿蓑。

短棹不妨潮浪涌，疏篷偏占月明多。得鱼沽酒陶然后，晚傍杨堤欸乃歌。
又歌
佚名（唐代）

吾乡有鬼巫，惑人人不知。天子正尊信，左公能杀之。
严濑
鲍作雨（清代）

故人极富贵，先生恒守贞。坐钓澹众虑，非沽高尚名。

我今返旧庐，澄波濯尘缨。山共莫相笑，泷水知予情。
水龙吟（寄竹西）
吕渭老（宋代）

五湖春水茫茫，梦魂夜逐杨花去。汀花岸草，佳人微笑，眼波横注。借问刘郎，心期则甚，一成无据。自春来泪满，挼蓝袖口，没整顿，心情处。

闻道相如病渴，念文君、白头新句。相思两地，无穷烟水，一庭花雾。锦字藏头，织成机上，一时分付。问他年，更有微云淡月，重来兮否。
六言
陆游（宋代）

香烟触帘不散，灯焰无风自摇。
独倚蒲团寂寂，忽闻山雨萧萧。
古人行
方岳（宋代）

古人二十四，已自取亿印。
加我三十一，拥褐猿猱迳。
古人三十三，已自叹头颅。
加我十九年，雪颔埋霜须。
春风秋月五十五，青山白云自今古。
与其浮沈於不卿不相之间，孰愈自适於老圃老农之伍。
休休休，仰面看人吾所羞。
莫莫莫，天下事堪几回错。
既不能致君乎唐虞，又不能收身於樵渔。
提携手板聊复尔，安用局促辕下驹。
昌黎老韩手笔大，光范三书看渠破。
号天叫地为一官，宰相须还贾耽做。
不如荷葭坞中之把茅，卧听松声三峡涛。
开门夜半划长啸，已笑古人山月高。
点绛唇（别代净众）
向子諲（宋代）

荆棘林中，浪夸好手曾穿过。不起于坐。畐塞虚空我。

问路台山，婆子随声和。还知么。石桥老个。些子平窥破。
卜算子·春水满江南
赵长卿（宋代）

春水满江南，三月多芳草。
幽鸟衔将远恨来，一一都啼了。

不学鸳鸯老。回首临平道。
人道长眉似远山，山不似长眉好。
斗潭八景 其二 沙头唤渡
湛若水（明代）

且莫渡河去，风吹水倒流。隔沙人不唤，空老济川舟。
清凉寺
赵鼎（宋代）

数垒小山松桂幽，能令盛暑作凉秋。故宫于此有遗迹，客子暂来生许愁。

万顷云波朝古堞，一蓑寒雨送扁舟。他年图画归携取，要使北人清两眸。
舟中示开并寄圆
李石（宋代）

三年独客思亲泪，洒作钱塘大江水。
却乘此水得西归，两泪急收成一喜。
庾公楼上江月春。拍手中流逢小麟。
駸駸逼人出瘦骨，懔懔似我今长身。
夜船灯火无乃是，犹似梦中论梦事。
小鹏有翅未能来，独学膺门想憔悴。
一官外物等去留，来去足喜去莫忧。
虀盐敢有去国恨，菽水未免还家羞。
峡江之人走云雨，送船迎船闻叠鼓。
君不见并舍紫薇郎，颇愿生还见乡土。
我今归来四壁空。两窗万轴南北风。
杜门忍饥吾与汝，文字穮蔉祈年丰。
飞鸿亭
李昭玘（宋代）

平野浩空阔，危甍兀岧峣。腊尽风日好，春回冰雪消。

朱弦试挥风，度响何翛翛。此意复谁共，古人今寂寥。

眷彼泽中鸿，欻起如回飙。悠然薄天末，去去不可招。

愧无双羽翰，万里同飘飖。人生本萧散，知虑劳煎烧。

恈恈觇声利，伛偻随纷嚣。安知出世间，造适皆逍遥。

帝乡果何在，久愿追松乔。行歌归去来，五斗空折腰。
广雅尚书招同姚园探梅
郑孝胥（清代）

看遍官梅爱野梅，自麾驺从踏莓苔。入春风色连林觉，过雨山园一半开。

赏会未妨饶胜事，忧勤终是靳深杯。
留别白门友人
王宏撰（清代）

春花落尽鸟空啼，春水东流人向西。有梦常依桃叶渡，寄书应到碧云溪。
偶得
郭用高（金朝）

参遍丛林懒出游，指端孤月照高秋。大千界里閒窥掌，不二门高暗点头。

埽地烧香聊自遣，栽花种竹尽风流。庄蒙抵死谈齐物，无物齐时也合休。
和文潜二首
晁补之（宋代）

阮籍空贪步兵酒，阳城犹恋集贤书。
饱知世事非人力，可是因玄更泊如。
寄题分宜李克明上舍高居二咏 其一 不碍云山楼
杨万里（宋代）

想见谪仙裔，卷帘双眼寒。云山千叠碧，飞舞入栏干。
和陈鲁和陈鲁山十诗以孟夏草木长遶屋树扶疏
陆游（宋代）

风花怜寂寞，起舞为我娱。
举酒谢风花，吾道殊不疏。
汝开何自有？汝落何自无？居然会此理，吾汝皆如如。
奉和袭美送李明府之任南海
陆龟蒙（唐代）

春尽之官直到秋，岭云深处凭泷楼。居人爱近沈珠浦，

候吏多来拾翠洲。賨税尽应输紫贝，蛮童多学佩金钩。

之君不恋南枝久，抛却经冬白罽裘。
十拍歌示彬沙弥
法杲（明代）

尔名虽驱乌，尔职非聚沙。尔心朦胧莲始葩，尔头箬粒形袈裟。

尔程汗漫未及瓜，尔路迥蹑天汉槎。不解拈椎又抡麈，阙一甃鼓惭鸣蛙。

咄哉一拍复一嗟，丰干饶舌非磨牙。咄哉一拍复一嗟，宝幢烂破金绳斜。

佛祖门风却扫地，盍令蔗种抽新芽。尿鬼竞乘篾戾车，玻璃其眼争驰跨。

山魑伎俩何纷拿，日挟布鼓雷门挝。里耳黄华自合辙，郢人《白雪》翻咿哑。

咄哉一拍复一嗟，野心狼子森于麻。咄哉一拍复一嗟，诱人捏目祈空花。

岂不铅刀快一割，比锋终是输镆铘。尔勿镂尘虚岁华，尔勿策蹇当渥洼。

微𡰁之徒缔胶膝，带鼾说梦资喧哗。咄哉一拍复一嗟，山深泽大生龙蛇。

咄哉一拍复一嗟，绝壑正堪尔所家。衣襟鹘臭眉宇俗，居山或恐生烟霞。

尔唯咀嚼寒山茄，尔唯踪迹拚栖霞。百锻千熔意转锐，气冲鱼钥情谽谺。

咄哉一拍复一嗟，制心若挽飞湍艖。咄哉一拍复一嗟，学如习射忘迩遐。

贯虱穿杨信开手，始能一镞连五𧲧。桑门楚楚称兰阇，嗜名何异甘疮痂。

一著身心点蝇粪，岂期白璧含微瑕。咄哉一拍复一嗟，骥还伏枥凤置笯。

日秉牙签理残蠹，百千贝叶知几些。筌茅无涯形有涯，岩深草深双结跏。

瞥地芳春寄流水，囱门斑白成千嗟。咄哉一拍复一嗟，截流勿谓云山遮。

秋江一望生蒹葭，不见夕阳喧暮鸦。
送挽监簿游子正诗
度正（宋代）

捐躯陈大义，戴力济多艰。
贤相寻迁死，明公亦放还。
俄闻奸党败，仅见圣恩颁。
已矣埋黄壤，伤哉涕泪潸。
春早郡楼书事寄呈府襄群公
许浑（唐代）

两鬓垂丝发半霜，石城孤梦绕襄阳。鸳鸿幕里莲披槛，

虎豹营襄柳拂墙。画舸欲行春水急，翠帘初卷暮山长。

岘亭风起花千片，流入南湖尽日香。
初到梅花庄口占寄诸法侣 其一
释今但（明代）

老人峰下铁桥边，曾有仙人旧置田。庄号梅花亦清趣，不妨身作老南泉。
伤雨后牡丹
刘昭禹（唐代）

废功看不已，醉起又持杯。数日帘常卷，中宵雨忽来。

凄凉无戏蝶，零落在苍苔。造化根难问，令人首可回。
题质龟轩
李新（宋代）

百岁才容山鬼知，九渊那许季咸窥。
事明告我肯三渎，谋既协人何两疑。
曳尾讵堪从太史，刳肠猗叹漏神蓍。
试看左顾怀恩处，莫记巢莲睡足时。
佽飞庙迎神引
谢翱（宋代）

剑歌兮击筑，茭青兮蓼绿，夕济甬兮沉玉。步巫兮禹孙，葺神藩兮楚军，神之乘兮海云。

噀芳兮越咒，斩将兮神祐。秋零露兮为醑，春集鸦兮神语。

风萧萧兮满旗，云之车兮来思。
古意谢崔扬州辟 其二
洪咨夔（宋代）

拒霜著秋红，夸诩颜色好。五更青女劲，憔悴一何早。

深林兰自芳，寒节耿独抱。识此知见香，鼻观不草草。
新城寄瓦桥郭太傅
王珪（宋代）

冰天行绝驾归轺，十里清烟望界桥。
此夕离音留使节，一心上苑看晴霄。
燕云逐马逢春断，朔雪沾衣入塞销。
寄语当时四并客，东风应已遍柔条。
从首座画予於松石间求赞
释正觉（宋代）

孤坐默默，倚杖沉沉。
石怀云而无像，松啸风而有音。
应兮珠盘不拨而自转，湛兮玉井随汲而弥深。
诸尘不受兮十分清气，三际无寄兮一片閒心。
石竹咏
王绩（唐代）

萋萋结绿枝，晔晔垂朱英。
常恐零露降，不得全其生。
叹息聊自思，此生岂我情。
昔我未生时，谁者令我萌。
弃置勿重陈，委化何足惊。
陋室
辛愿（金朝）

陋室何妨似燕窠，暮年终得返鱼蓑。壶中日月时常好，枕上功名不足多。

往古来今真夜旦，高天厚地一罝罗。鹿门幸有庞公乐，牛角徒为宁戚歌。
送善相僧超然归庐山
陈与义（宋代）

九叠峰前远法师，长安尘染坐禅衣。
十年依旧双瞳碧，万里今持一笑归。
鼠目向来吾自了，龟肠从与世相违。
酒酣更欲烦公说，黄叶漫山锡杖飞。